CELEX: 32017D0617
Language: hu
Date: 2017-03-27 00:00:00
Title: A Tanács (EU) 2017/617 végrehajtási határozata (2017. március 27.) a DNS-adatokra vonatkozó, Görögországgal való automatizált adatcsere megindításáról

1.4.2017   
            
            
               HU
            
            
               Az Európai Unió Hivatalos Lapja
            
            
               L 89/4
            
         A TANÁCS (EU) 2017/617 VÉGREHAJTÁSI HATÁROZATA
   (2017. március 27.)
   a DNS-adatokra vonatkozó, Görögországgal való automatizált adatcsere megindításáról
   AZ EURÓPAI UNIÓ TANÁCSA,
   tekintettel az Európai Unió működéséről szóló szerződésre,
   tekintettel a különösen a terrorizmus és a határokon átnyúló bűnözés elleni küzdelemre irányuló, határokon átnyúló együttműködés megerősítéséről szóló, 2008. június 23-i 2008/615/IB tanácsi határozatra (1) és különösen annak 33. cikkére,
   tekintettel az Európai Parlament véleményére (2),
   mivel:
   
               (1)
            
            
               A 2008/615/IB határozat 25. cikkének (2) bekezdése értelmében a határozat alapján nem kerülhet sor személyes adatok átadására mindaddig, amíg az említett határozat 6. fejezetében meghatározott általános adatvédelmi rendelkezéseit végre nem hajtották az adatátadásban érintett tagállamok területeinek nemzeti jogában.
            
         
               (2)
            
            
               A 2008/616/IB határozat (3) 20. cikke úgy rendelkezik, hogy a 2008/615/IB határozat 2. fejezete szerinti automatizált adatcsere tekintetében előírt fenti feltétel teljesülésének ellenőrzése céljából egy kérdőíven, értékelő látogatáson és kísérleti adatcserén alapuló értékelő jelentést kell készíteni.
            
         
               (3)
            
            
               Görögország a 2008/615/IB határozat 36. cikkének (2) bekezdésével összhangban tájékoztatta a Tanács Főtitkárságát a határozat 2–6. cikkének hatálya alá tartozó nemzeti DNS-elemzési állományokról, valamint az automatizált keresésnek a határozat 3. cikkének (1) bekezdésében említett feltételeiről.
            
         
               (4)
            
            
               A 2008/616/IB határozat melléklete 4. fejezetének 1.1. pontja szerint a megfelelő tanácsi munkacsoport által összeállított kérdőív valamennyi automatizált adatcserére vonatkozik, és amint egy tagállam úgy véli, hogy az adott adatkategória tekintetében teljesíti az adatcsere előfeltételeit, ki kell töltenie a kérdőívet.
            
         
               (5)
            
            
               Görögország kitöltötte az adatvédelemre vonatkozó kérdőívet és a DNS-adatok cseréjére vonatkozó kérdőívet.
            
         
               (6)
            
            
               Görögország sikeres kísérleti adatcserét hajtott végre Hollandiával.
            
         
               (7)
            
            
               Görögországban értékelő látogatásra került sor, és erről a holland értékelő csoport értékelő jelentést készített, amelyet elküldött az érintett tanácsi munkacsoportnak.
            
         
               (8)
            
            
               A DNS-adatcserére vonatkozó kérdőív, értékelő látogatás és kísérleti adatcsere eredményeit összegző, átfogó értékelő jelentést benyújtották a Tanácsnak.
            
         
               (9)
            
            
               A Tanács – miután megállapította, hogy valamennyi tagállam, amelyre a 2008/615/IB határozat kötelező, egyetért – 2016. október 13-án megállapította, hogy Görögország maradéktalanul végrehajtotta a 2008/615/IB határozat 6. fejezetében meghatározott általános adatvédelmi rendelkezéseket.
            
         
               (10)
            
            
               Ennek megfelelően Görögország számára jogosultságot kell biztosítani a DNS-adatok automatizált keresése tekintetében a személyes adatoknak a 2008/615/IB határozat 3. és 4. cikke szerinti átvételére és átadására.
            
         
               (11)
            
            
               A C-14/15. és C-116/15. sz. egyesített ügyekben hozott, 2016. szeptember 22-i ítéletében az Európai Unió Bírósága kimondta, hogy a 2008/615/IB határozat 25. cikkének (2) bekezdése jogellenesen írja elő követelményként, hogy az e határozat végrehajtásához szükséges intézkedéseket egyhangúlag kell elfogadni.
            
         
               (12)
            
            
               Ugyanakkor a 2008/615/IB határozat 33. cikke végrehajtási hatásköröket ruház a Tanácsra a határozat végrehajtásához – különösen a személyes adatoknak az említett határozatban előírt átadása és átvétele tekintetében – szükséges intézkedések elfogadása céljából.
            
         
               (13)
            
            
               Mivel az ilyen végrehajtási hatáskörök gyakorlásához szükséges feltételek teljesültek, és az erre vonatkozó eljárást is lefolytatták, a Tanácsnak végrehajtási határozatot kell elfogadnia a DNS-adatokra vonatkozó, Görögországgal való automatizált adatcsere megindításáról annak érdekében, hogy az említett tagállam személyes adatokat adhasson és vehessen át a 2008/615/IB határozat 3. és 4. cikke szerint.
            
         
               (14)
            
            
               Dániára nézve a 2008/615/IB határozat rendelkezései kötelezőek, ezért részt vesz ennek a 2008/615/IB határozatot végrehajtó határozatnak az elfogadásában és alkalmazásában.
            
         
               (15)
            
            
               Az Egyesült Királyságra és Írországra nézve a 2008/615/IB határozat rendelkezései kötelezőek, ezért részt vesznek ennek a 2008/615/IB határozatot végrehajtó határozatnak az elfogadásában és alkalmazásában,
            
         ELFOGADTA EZT A HATÁROZATOT:
   1. cikk
   A DNS-adatok automatizált keresése és összehasonlítása tekintetében Görögország 2017. április 2-től jogosult személyes adatoknak a 2008/615/IB határozat 3. és 4. cikke szerinti átvételére és átadására.
   2. cikk
   Ez a határozat az Európai Unió Hivatalos Lapjában való kihirdetését követő napon lép hatályba.
   Ezt a határozatot a Szerződésekkel összhangban kell alkalmazni.
   
      Kelt Brüsszelben. 2017. március 27-én.
      
         
            a Tanács részéről
         
         
            az elnök
         
         C. ABELA
      
   
   
      (1)  HL L 210., 2008.8.6., 1. o.
   
   
      (2)  A 2017. március 15-i vélemény (a Hivatalos Lapban még nem tették közzé).
   
      (3)  A Tanács 2008/616/IB határozata (2008. június 23.) a különösen a terrorizmus és a határokon átnyúló bűnözés elleni küzdelemre irányuló, határokon átnyúló együttműködés megerősítéséről szóló 2008/615/IB határozat végrehajtásáról (HL L 210., 2008.8.6., 12. o.).